 मौनी बाबा दी आज्ञा सुनियै चेले गंगा दै कनारे जाई बैठे ते लगे ध्यान लाइयै नदी पासै दिक्खन।  प्रभु दी नेयी मरजी होई जे उंदे गंगा पर पुज्जने दे पैहलें गै गंगा दै कंडै इक राजकुमार नौकर चाकरें समेत डेरा जमाइयै आई बैठा।  ओ संदूख जगदे दिये समेत परवाह च रुड़दा आवै करदा हा।  जगदे दिये आली चीजा गी नदी च रुड़दे दिक्खियै उसने अपने नौकरें गी आखेया जे इस चीजा गी पगड़ियै मेरे कोल लेई आओ।  नौकर नदी च कुद्दी पे ते उनें ओ संदूख पगड़ियै राजकुमार कोल लेई आंदा।  जिसलै पेटी खोली गेई तां उदे च इक सुंदर कन्या गी लेटे दे दिक्खियै राजकुमार उदे पर मोहत होई गेया।  उसनै उस बनिये दी कन्या कन्ने गंधर्व ब्याह करी लेया।  राजकुमार दे आखने पर नौकरें उस खाली संदूखै च इक भुच्चर बांदर पाइयै संदूखै गी बंद करी दित्ता।  पैहलें आगंर उदे पर जगदा दिया रक्खियै फी उसी नदी च रोड़ी दित्ता।  राजकुमार नौकरें समेत जिसलै गंगा परा चली गेया तां मौनी बाबा दे नौकर उत्थैं पुज्जे।  जगदे दिये आली पेटी गी पानी च रुड़दे दिक्खियै ओ उसी कंडे पर लेई आए।  बाबा दी आज्ञा गी याद करियै ओ बंद पेटी गी चुक्कियै मठै च लेई गे।  पेटी गी दिक्खियै बाबा अंदरो-अंदर बड़ा खुश होआ जे मनै दो कामना पूरी होई।  बाबा चेलें गी आखन लगा-अज्ज रातीं बाबा जी इस पेटी पर आसन जमाइयै मंत्र सिध्दि करङन, तुस सारे चेले-चाटे मठै दे निचले हिस्से च चली जाओ ते चुप-चाप सेई रवो।  ए सुनियै सारे चेले मठै दी निचली मंजला च जाइयै सेई रे।  उप्परली मंजल खाली होई गेई।  अद्दी रातीं मौनी बाबा होरें मस्ती च आइयै पेटी खोली।  सोचदे हे जे पेटी खोलदे गै उस सुंदर कन्या दे दर्शन होङन।  पर उत्थें ते होर गै रंग लग्गा दा हा। 